從軍行
作者：喬知之
朝代：唐

paragraphs: 南庭結白露，北風掃黃葉。
此時鴻鴈來，驚鳴催思妾。
曲房理針線，平砧擣文練。
鴛綺裁易成，龍鄉信難見。
窈窕九重閨，寂寞十年啼。
紗窗白雲宿，羅幌月光棲。
雲月隱微微，夜上流黃機。
玉霜凍珠履，金吹薄羅衣。
漢家已得地，君去將何事。
宛轉結蠶書，寂寥無鴈使。
生平荷恩信，本爲榮華進。
況復落紅顏，蟬聲催綠鬢。